Gebruike en Gewoontes in die Bybel: Reise(5) - JP Louw - www.bybelkennis.co.za
by Mitch Kalp · Published 22/10/2015 · Updated 14/10/2015
Die oog van 'n naald
Matteus 19:24. Baie verklarings is gegee vir die uitdrukking "dit is makliker vir 'n kameel om deur die oog van 'n naald te gaan as vir 'n ryke om in die koninkryk van God te kom". 'n Populêre, en miskien die mees bekende, verklaring is dat daar in Jerusalem 'n baie nou poort was waar 'n kameel moeilik kon deurkom veral as dit 'n vrag op het. Hierdie poort is "die oog van 'n naald" genoem. So is die skerp uitdrukking van Jesus versag. Maar daar was geensins so 'n poort met so 'n naam nie. Die oog hier is doodgewoon die oog van 'n naald. Reeds die ou Griekse kerkvader Klemens van Aleksandrië het gesê dat Jesus se woorde figuurlik verstaan moet word-tog het mense deur die eeue heen aangehou met die "poort-storie". Die uitdrukking in Matteus 19:24 (net soos die een in Matteus 23:24 "julle skep die muggie uit, maar sluk die kameel in") is 'n oordrewe manier van.sê om 'n saak te beklemtoon. So sê ons ook "ek het my dood geskrik" as ons bedoel "ek het baie geskrik'. Jesus sê dat rykdom reg gebruik moet word, byvoorbeeld om sy koninkryk te bevorder, anders kan rykdom 'n mens van God weerhou. Die sterk uitdrukking wil die saak net onderstreep. Die gebruik van die woord kameel in sowel Matteus 19 as 23 dien om iets baie groot met iets baie klein te vergelyk: 'n kameel met 'n naald se oog. Ons gebruik soms die woord "olifant" of "berg" en vergelyk dit met iets kleins soos 'n muggie of 'n miershoop om die kontras te versterk. In die Bybelse tyd was die kameel bloot die grootste dier in die alledaagse lewe.
Geen plek in die herberg
Lukas 2:7. Sommige dorpe het wel 'n herberg gehad waar reisigers kon oornag, maar daar was selde meer as een so 'n plek. 'n Herberg het 'n kamer of kamers gehad, soms ook 'n eetplek en dan ook 'n plek vir die diere. Josef en Maria kon geen plek in die gebou kry nie en het waarskynlik oornag saam met die diere, want Maria het haar baba volgens Lukas 2:7 in 'n krip neergelê. Jesus is dus in die stal gebore. Hoe die plek gelyk het, is onbekend. Dit kon onder die herberg of langsaan gewees het. Hoeveel muur- of dakbeskerming dit gehad het, is ook nie seker nie. Die geboorteplek wat vandag in Betlehem aan toeriste getoon word, lyk na 'n vlak grot maar dit is baie klein en kon nie diere gehuisves het nie. Behalwe dat dit moontlik 'n deel van die wand van die stal kon gewees het, kan niks met sekerheid gesê word nie. Selfs die plek in Betlehem waar tans die Kerk van die Geboorte oor gebou is, berus bloot op tradisie. Jesus, die Redder van die wêreld het in die grootste nederigheid mens' geword, en so geleef en gesterf (Filippense 2:7-8).